**Jozef Vurum**, alebo **József Vurum** (\* 27. november 1763, Trnava – † 2. máj 1838, Močenok) bol biskup Nitrianskej diecézy, historik, člen Slovenského učeného tovarišstva a mecenáš.

Biografia
---------

Stredoškolské vzdelanie absolvoval v Trenčíne, Bratislave a Trnave. V rokoch 1781 až 1788 študoval na Biskupskom seminári v Nitre. Za diakona bol vysvätený 17. augusta 1788 a nasledujúci deň kňaza. V roku 1791 sa stal profesorom teológie v Nitre. V roku 1805 sa stal kanonikom Jágerskej katedrálnej kapituly. Dňa 7. júna 1816 bol menovaný biskupom v Stoličnom Belehrade (Maďarsky: *Székesfehérvár*) a 23. septembra 1816 toto vymenovanie potvrdil pápež Pius VII. Za biskupa ho v Budíne vysvätil 10. novembra 1816 v István Fischer de Nagy, Jágerský biskup. Spolusvätiteľmi boli László Kámánházy, vacovský biskup a Karol Perényi, ostrihomský pomocný biskup. Dňa 21. decembra 1821 bol menovaný biskupom vo Veľkom Varadíne, dnes Oradea. Dňa 27. mája 1827 sa stal nitrianskym diecéznym biskupom. Bol vyznamenaný Kráľovským uhorským radom sv. Štefana (Maďarsky: *Magyar Királyi Szent István-rend*), ktorý mu bol v hodnosti komandéra udelený 1. mája 1836. Bol tiež významným historikom. V Nitre a v Žiline sú po ňom pomenované ulice.

Dielo
-----

Vurumov erb na fasáde bývalého sirotinca v Žiline
V roku 1833 založil v bývalej rezidencii Jezuitov v Žiline sirotinec. Objekt po odchode Jezuitov v roku 1773 prešiel do vlastníctva mesta Žilina, neskôr ho vlastnil obchodník s vínom Štefan Raška. Od neho budovu v roku 1832 kúpilo Nitrianske biskupstvo a v roku 1833 adaptovalo na sirotinec, ktorý dal názov celému komplexu Kostola Obrátenia sv. Pavla a priľahlého kláštora..Čelnú fasádu bývalého sirotinca, ktorý je dnes súčasťou Kláštora Kapucínov, zdobí pieskovcový basreliéf Vurumovho biskupského erbu. Ide o jediný historický osobný erb, ktorý sa v súčasnosti nachádza ako súčasť architektúry v historickej časti Žiliny. Erb bol zreštaurovaný v roku 2022 po výskume žilinského heraldika Mareka Sobolu.

Známe sú tiež Vurumove kanonické vizitácie farností Nitrianskeho biskupstva z roku 1828, ktoré sú cenným bádateľským prameňom pre lokálne dejiny nielen farností, ale aj príslušných obcí a miest. Vo svojom závete zanechal 250 000 forintov ako nadáciu pre tento ústav. Nitrianske katedrálnej kapitule zanechal 12 000 forintov. Spolupodieľal sa na výstavbe dievčenskej školy v Nitre. 

### Publikačná činnosť

1. *Dictio... episcopi Magno-Varadinensis latini ritus, dom regimen suum dioecesis ritu solemni capesseret, habita Varadini in cathedrali ecclesia... 27. Junii 1822. Magno-Varadini*
2. *Dictio... episcopi Nitriensis... dom regimen suae dioecesis ritu solemni capesseret, habita Nitriae in cathedrali ecclesia ad die 7. nov. 1827. Tyrnaviae*
3. *Schematizmus Dioec. Nitriensis pre anno 1829. Nitriae* (s historickým úvodom a poznámkami, ktoré napísal)
4. *Episcopatus Nitriensis ejusque praesulum memoria... Posonii, 1835*

Referencie
----------

1. 1 2 3   *Bishop József Vurum [Catholic-Hierarchy]* [online]. www.catholic-hierarchy.org, [cit. 2022-10-22]. Dostupné online.
2. ↑   *Močenok - Kultúrne dedičstvo - Okres Šaľa - E-OBCE.sk* [online]. www.e-obce.sk, [cit. 2022-10-22]. Dostupné online.
3. ↑   *Katolicka cirkev na Slovensku* [online]. www.kbs.sk, [cit. 2022-10-22]. Dostupné online.
4. ↑  DATABAZEKNIH.CZ. *Jozef Vurum* [online]. www.databazeknih.cz, [cit. 2022-10-22]. Dostupné online.
5. ↑   *Magyar Királyi Szent István-rend – Magyar Katolikus Lexikon* [online]. lexikon.katolikus.hu, [cit. 2022-10-22]. Dostupné online.
6. ↑   *Ulica Jozefa Vuruma — Žilina Gallery* [online]. zilina-gallery.sk, [cit. 2022-10-22]. Dostupné online.
7. ↑  MESTO ŽILINA, Turistická informačná kancelária. *Kostol Obrátenia sv. Pavla Apoštola a kláštor* [online]. www.tikzilina.eu, [cit. 2022-11-08]. Dostupné online.
8. ↑   *História* [online]. [Cit. 2022-10-22]. Dostupné online.
9. ↑   *Kapucínsky kláštor v Žiline — Žilina Gallery* [online]. zilina-gallery.sk, [cit. 2022-10-22]. Dostupné online.
10. ↑   *Žilina* [online]. [Cit. 2022-10-22]. Dostupné online.
11. ↑   *Obnova erbu a pamätnej tabule biskupa Jozefa Vuruma na čelnej fasáde kláštora* [online]. 2022-10-24, [cit. 2022-10-24]. Dostupné online.
12. ↑   *Z kanonických vizitácií - Oficiálna stránka obce Rosina* [online]. www.obecrosina.sk, [cit. 2022-10-22]. Dostupné online.

Autoritné údaje: * GND: 125383024X
* NK ČR: jo20231182878
* VIAF: 177151351982852600677